Luke Garbutt

Luke Samuel Garbutt (sündinud 21. mail 1993 Harrogate'is) on Inglismaa jalgpallur, kes mängib Inglismaa esiliigaklubis Blackpool. Ta mängib põhiliselt vasakkaitsjana, kuid võib mängida ka äärepoolkaitsjana.

Aastatel 2001–2009 kuulus ta Leeds Unitedi noorteakadeemiasse. Seejärel liitus ta Evertoniga. Profidebüüdi tegi ta hooajal 2011/12 Inglismaa tugevuselt neljanda liiga klubis Cheltenham Town, kus ta mängis Evertonist laenul. Evertoni põhimeeskonnas debüteeris Garbutt 29. augustil 2012 Inglismaa liigakarika mängus Leyton Orienti vastu. Inglismaa kõrgliigas debüteeris ta Evertoni meeskonnas 2014. aasta aprillis mängus Southamptoni vastu. Evertoni meeskonnas mängis Garbutt veel ka hooajal 2014/15.

Hooajal 2013/14 oli Garbutt Evertonist laenul Inglismaa tugevuselt kolmanda liiga klubis Colchester United, hooajal 2015/16 Inglismaa esiliigaklubis Fulham, hooajal 2016/17 Inglismaa esiliigaklubis Wigan Athletic, hooajal 2018/19 Inglismaa tugevuselt kolmanda liiga klubis Oxford United ja hooajal 2019/20 Inglismaa tugevuselt kolmanda liiga klubis Ipswich Town.

2020. aasta septembris sõlmis ta lepingu Blackpooliga. 2021. aasta juunis pikendas ta klubiga lepingut kahe aasta võrra."Garbutt signs new contract" – Blackpool F.C., 10.6.2021

Aastatel 2008–2015 mängis Garbutt Inglismaa noortekoondistes. 2010. aastal tuli ta Inglismaa kuni 17-aastaste koondisega omavanuste Euroopa meistriks.

 Viited 

Kategooria:Inglismaa jalgpallurid
Kategooria:Everton FC mängijad
Kategooria:Fulham FC mängijad
Kategooria:Wigan Athletic FC mängijad
Kategooria:Ipswich Town FC jalgpallurid
Kategooria:Blackpool FC mängijad
Kategooria:Premier League'i mängijad
Kategooria:The Championshipi mängijad
Kategooria:League One'i mängijad
Kategooria:League Two mängijad
Kategooria:Sündinud 1993